**Νέο Πρωτόκολλο Λειτουργίας αναφορικά με τον Covid-19**

**του ΓΕΛ Σκάλας Ωρωπού «Μίκης Θεοδωράκης»**

Όλες οι παρακάτω οδηγίες, σύμφωνα με τις υποδείξεις του ΕΟΔΥ, εκδόθηκαν από το ΥΠΑΙΘ στις 05-01-2022 στην επίσημη ιστοσελίδα <https://www.minedu.gov.gr/news/51109-05-01-22-erotiseis-apantiseis-gia-ti-leitourgia-ton-sxoleion>

**Επικοινωνία με ΓΕΛ Σκάλας Ωρωπού «Μίκης Θεοδωράκης» σε περίπτωση επιβεβαιωμένου κρούσματος Covid-19.**

Να ενημερώνετε τη Διεύθυνση του Σχολείου άμεσα, με κάθε πρόσφορο τρόπο (τηλεφωνικά στο 2295038470 ή στο email [mail@lyk-skalas.att.sch.gr](mailto:mail@lyk-skalas.att.sch.gr)) σε περίπτωση νόσησης με Covid-19 του τέκνου σας, για να σας δοθούν οι κατάλληλες οδηγίες.

Η όποια καθυστέρηση ενημέρωσης του σχολείου, θέτει σε άμεσο υγειονομικό κίνδυνο τους λοιπούς συμμαθητές του τμήματος, τους εκπαιδευτικούς καθώς και τις οικογένειές τους.

**Πώς αλλάζει το πρωτόκολλο λειτουργίας των σχολείων;**

Από τη **Δευτέρα 10/01/2022** αλλάζει το πρωτόκολλο λειτουργίας των σχολείων και πλέον προβλέπονται τρεις βασικές αλλαγές:

Προβλέπεται ένα επιπλέον σελφ τεστ για την πρώτη εβδομάδα λειτουργίας σχολείων για όλους τους μαθητές και τους εκπαιδευτικούς. Επομένως, την εβδομάδα 10-15 Ιανουαρίου 2022, θα διενεργηθούν τρία δωρεάν σελφ τεστ αντί για δύο από τους μαθητές. Αυτός ο ενισχυμένος έλεγχος θα πρέπει να διενεργηθεί τις τελευταίες 24 ώρες πριν την έναρξη του σχολείου και στοχεύει στον περιορισμό της διασποράς του ιού, δεδομένης μάλιστα της ιδιαίτερης περιόδου των γιορτών με τους αυξημένους συγχρωτισμούς. Τα δωρεάν σελφ τεστς μπορείτε ήδη να τα προμηθεύεστε από τα φαρμακεία.

Τα δύο δωρεάν εβδομαδιαία σελφ τεστ πλέον θα διενεργούνται όχι μόνο από τους μη εμβολιασμένους μαθητές αλλά επίσης και από τους εμβολιασμένους μαθητές. Το μέτρο αυτό στοχεύει στον έγκαιρο εντοπισμό των κρουσμάτων, δεδομένης της μεταδοτικότητας της νέας μετάλλαξης του ιού και σε εμβολιασμένους και δεδομένης της εμβολιαστικής κάλυψης της μαθητικής κοινότητας.

Σε περίπτωση κρούσματος στην τάξη θα διενεργούνται αυξημένοι έλεγχοι σε όλο το τμήμα. Πλέον όλοι οι μη εμβολιασμένοι μαθητές θα κάνουν δωρεάν τεστ, κάθε μέρα, για 5 ημέρες. Συγκεκριμένα, θα κάνουν δύο ράπιντ και ένα σελφ τεστ σε διάστημα 5 ημερών, επιπλέον των δύο σταθερών σελφ τεστ την εβδομάδα, άρα 5 τεστ σε 5 ημέρες. Οι εμβολιασμένοι μαθητές θα κάνουν ένα σελφ τεστ, επιπλέον των δύο εβδομαδιαίων σελφ τεστ, δηλαδή συνολικά τρία σελφ τεστ δωρεάν την εβδομάδα. (βλ. συνημμένο πίνακα)

|  |  |  |
| --- | --- | --- |
| **Περίπτωση** | | **Δικαιολογητικά / εβδομάδα** |
| **Μαθητές** | | |
| **Για προσέλευση στο σχολείο** | Εμβολιασμένοι | 2 σελφ\* |
| Μη εμβολιασμένοι | 2 σελφ\* |
| **Στενή επαφή με κρούσμα** | Εμβολιασμένοι | 3 σελφ (σε διάστημα 5 ημερών) |
| Μη εμβολιασμένοι | 5 τεστ (2 ράπιντ + 3 σελφ) σε διάστημα 5 ημερών |
| *\*Για την πρώτη εβδομάδα λειτουργίας των σχολείων μετά τις διακοπές των Χριστουγέννων, όλοι οι μαθητές θα υποβληθούν σε ένα επιπλέον δωρεάν σελφ τεστ – άρα, θα κάνουν 3 σελφ τεστ.* | | |

**Αλλάζει κάτι στα δικαιολογητικά με τα οποία πρέπει να προσέρχονται οι μαθητές στις σχολικές μονάδες;**

Οι δηλώσεις για πιστοποιητικά εμβολιασμού ή νόσησης ή αρνητικού ράπιντ τεστ ή σελφ μαθητών συνεχίζουν να υποβάλλονται στην πλατφόρμα **edupass.gov.gr**

**Τι θα γίνεται όταν μαθητής εκδηλώσει συμπτώματα (όμοια με συμπτώματα ιογενούς λοίμωξης του αναπνευστικού) που μπορεί να οφείλονται σε λοίμωξη COVID-19;**

Εάν ένας μαθητής εκδηλώσει ύποπτα συμπτώματα εκτός του χώρου του σχολείου (π.χ. πυρετό ή άλγος ή ατονία), παραμένει στο σπίτι του, ειδοποιείται το σχολείο και συστήνεται η άμεση διενέργεια διαγνωστικού ελέγχου (rapid test) για τον COVID-19. Εάν εμφανιστούν τα παραπάνω συμπτώματα σε μαθητή όταν βρίσκεται στο σχολείο, απομονώνεται, το σχολείο επικοινωνεί με την οικογένεια για παραλαβή του μαθητή, και προτείνεται η άμεση διενέργεια διαγνωστικού ελέγχου (rapid test) για τον COVID-19 και κατόπιν ιατρική αξιολόγηση. Εν αναμονή του αποτελέσματος, το ύποπτο κρούσμα παραμένει σε απομόνωση και δεν επιστρέφει στο σχολείο.

Εάν ο μαθητής που είχε χαρακτηριστεί ύποπτο κρούσμα COVID-19 τελικά διαγνωστεί αρνητικός στον κορωνοϊό, μπορεί να επιστρέψει στο σχολείο μετά την πάροδο τουλάχιστον 24 ωρών από την πλήρη υποχώρηση του πυρετού (χωρίς τη λήψη αντιπυρετικών) και τη βελτίωση των συμπτωμάτων του - καθώς αυτός είναι ο χρόνος επανόδου για τις συνήθεις ιογενείς λοιμώξεις του αναπνευστικού. Για την επιστροφή στο σχολείο δεν είναι απαραίτητη η προσκόμιση στο σχολείο ιατρικής βεβαίωσης.

**Τι θα γίνεται αν μαθητής διαγνωστεί θετικός σε COVID-19; Για πόσο καιρό προβλέπεται καραντίνα; Πότε και με ποιους όρους επιστρέφει στο σχολείο;**

Αν ένας μαθητής διαγνωστεί θετικός στον COVID-19, τότε θα μπαίνει σε απομόνωση  για 5 ημέρες τουλάχιστον. Η απομόνωση θα διακόπτεται μετά από 5 ημέρες (α) εφόσον δεν υπάρχουν συμπτώματα, ή τα συμπτώματα μετά το πενθήμερο – προεξάρχοντος του πυρετού – υποχωρούν, και (β) με αρνητικό σελφ τεστ. Εάν ο πυρετός συνεχίζει ή υπάρχει θετικό σελφ (ή ράπιντ) τεστ, η απομόνωση θα παρατείνεται.

**Τι προβλέπεται για μαθητές σε περίπτωση στενής επαφής με κρούσμα επιβεβαιωμένου περιστατικού COVID-19 εκτός σχολείου; Δηλαδή, τι γίνεται όταν, π.χ., υπάρχει κρούσμα στο σπίτι;**

Αν πρόκειται για εμβολιασμένους μαθητές, τότε προσέρχονται στο σχολείο κανονικά και κάνουν τρία σελφ τεστ τις ημέρες 0-1, 3 και 5-7. Αν πρόκειται για μη εμβολιασμένους μαθητές, τότε παραμένουν σε απομόνωση για 5 ημέρες, και διενεργούν σελφ τεστ την 5η ημέρα μετά την έκθεση.

**Τι ισχύει για τους ανεμβολίαστους μαθητές που έχουν νοσήσει;**

Οι ανεμβολίαστοι μαθητές που έχουν νοσήσει εντός του τελευταίου τριμήνου έχουν το ίδιο καθεστώς με τους εμβολιασμένους μαθητές.

**Πότε θα γίνεται τηλεκπαίδευση;**

Τηλεκπαίδευση θα γίνεται κατ’ εξαίρεση σε συγκεκριμένες περιπτώσεις που περιλαμβάνουν και τις ακόλουθες: 1) Αν σε ένα σχολικό τμήμα αυτό εντοπιστούν ταυτόχρονα επιβεβαιωμένα κρούσματα COVID-19 σε παραπάνω από τους μισούς (50%+1) μαθητές του. 2) Αν εκπαιδευτικός είναι θετικός, και ενώ βρίσκεται σε απομόνωση, επιθυμεί να κάνει τηλεκπαίδευση, σε προαιρετική βάση. 3) Για τους μαθητές οι οποίοι έχουν ένα από τα σοβαρά υποκείμενα νοσήματα, τα οποία αναφέρονται στο Παράρτημα Ι του πρωτοκόλλου «Μέτρα προστασίας και πρόληψης διασποράς του ιού SARS– CoV-2 στις σχολικές μονάδες» και συμμετέχουν σε διαδικτυακά τμήματα.